钦定古今图书集成/明伦汇编/氏族典/第266卷 > 王审琦
## 钦定古今图书集成/明伦汇编/氏族典/第266卷 > 王审琦

按《宋史王审琦传》：“审琦字仲宝，其先辽西人，后徙家
洛阳。汉乾祐初，隶周祖帐下。广顺中，历内殿直都知、
铁骑指挥使，从世宗征刘崇，力战有功，迁都虞候，领
勤州刺史。世宗围濠州，审琦率敢死士，拔其水砦，夺
月城。及攻楚州，为南面巡检。城将陷，审琦意淮人必
遁，设伏击之，斩数千级。淮南平，改铁骑右厢都校，又”
从平瓦桥关。恭帝即位，迁殿前都虞候。宋初，擢为殿
前都指挥使，领泰宁军节度。建隆二年，出为中正军
节度，在镇八年，为政宽简。开宝二年，从征太原。六年，
与高怀德并加同平章事。七年，卒。审琦素不能饮，尝
侍宴，太祖酒酣，仰祝曰：“酒，天之美禄。审琦，朕布衣交
也，方与朕共享富贵，何靳之不令饮邪？”祝毕，顾谓审
琦曰：“天必赐卿酒量，试饮之，勿惮也。”审琦受诏，饮十
杯无苦。自此侍宴常引满，及归私家，即不能饮，或强
饮辄病。